Anunțul ăsta a strâns multe reacții pe un grup de chirii, înainte să fie șters. Nu știu dacă a acceptat cineva condițiile sau autorul postului pur și simplu s-a săturat să vadă cum curg miștourile pe seama imobilului. Oferta a rezistat eroic doar două zile și a adunat spre două sute de comentarii, dar nimeni nu dădea semne că ar vrea să locuiască acolo.

Garsoniera în cauză este situată în Gheorgheni, dar ofertantul nu a intrat în prea multe detalii. Așa că nu știu exact dacă această creație imobiliară se află într-un bloc sau într-o casă. În Gheorgheni e cam plin de blocuri vechi și există posibilitatea ca acest imobil să fi fost improvizat într-o uscătorie. Sau poate e totuși la o casă, în garaj, că am văzut și chestii de genul la viața mea.

La fel, nu e specificat nici câți metri pătrați are, dar eu pariez pe maximum 11. Mai este precizat că garsoniera are mașină de spălat, frigider și cuptor cu microunde. Atât, nu există bucătărie, deci trăiești cu pizza congelată și sandvișuri cu cașcaval. Prețul e de 170 de euro. Știu, nu-i mult, dar de banii ăia mai bine iei o cameră într-un apartament modern. Să-ți fac și turul, unul scurt, că la cât spațiu e în garsoniera aia, nici nu-ți ia mult să-l scanezi și să tragi singur concluziile.

Îți dai seama cât de mic e spațiul dacă numeri plăcile de gresie de la intrare. La prima vedere, nu începe rău. Ai un cuier și două dulăpioare din seturi diferite, dar trec peste asta.

Din unghiul ăsta, camera pare ok. Are un dulap mare în care să-ți îndeși câte lucruri vrei, termopane care nu-s albe, ceea ce e ceva cu adevărat rar, un calorifer îmbrăcat și asortat cu termopanele și un colț de pat. Nimic tragic până acum, așa că schimb unghiul.

Eh? Parcă altfel privești viața când ai o mașină de spălat care e și noptieră în același timp. Serios, veioza aia pusă strategic parcă abia așteaptă să zboare pe jos când îți bagi hainele la spălat. Hei, măcar nu trebuie să-ți mai faci probleme că te-ai culcat înainte să speli. Tot ce trebuie să faci e să te rostogolești pe o parte și să-i dai drumul. Apoi te întorci la un somn plin de vibrații, bubuituri și alte zgomote infernale pe care le va scoate mașina aia de spălat.

Baia este cel puțin la fel de interesantă. Nu ai o cabină sau măcar un colț mai liber în care să faci un duș amărât, așa că ești nevoit să stropești toată baia. Cred că cel mai comod e să stai cu fundul pe toaletă în timp ce faci duș. Măcar împuști doi iepuri în rutina de dimineață.